送何水部蒙出牧袁州
作者：戚綸
朝代：宋

paragraphs: 連翩作牧藹嘉聲，重疊光華是此行。
畫隼前驅男子貴，錦衣當晝故鄉榮。
虎溪駐目曾遊熟，采石維舟舊吏迎。
來暮謳謠應載路，遲留桑梓肯忘情。
郡樓擁翠峰巒合，井邑交光竹樹明。
醇酎豈知千日醉，溫泉常見四時清。
下車不問山河改，布政先期獄訟平。
何日紫宸偏顧矚，聖君留意在編氓。